CELEX: 32021R1785
Language: ro
Date: 2021-10-08 00:00:00
Title: Regulamentul de punere în aplicare (UE) 2021/1785 al Comisiei din 8 octombrie 2021 de rectificare a Regulamentului de punere în aplicare (UE) 2020/600 în ceea ce privește o derogare de la Regulamentul de punere în aplicare (UE) 2016/1150 cu privire la modificarea programelor naționale de sprijin în sectorul vitivinicol

11.10.2021   
               
               
                  RO
               
               
                  Jurnalul Oficial al Uniunii Europene
               
               
                  L 359/98
               
            
         REGULAMENTUL DE PUNERE ÎN APLICARE (UE) 2021/1785 AL COMISIEI
         din 8 octombrie 2021
         de rectificare a Regulamentului de punere în aplicare (UE) 2020/600 în ceea ce privește o derogare de la Regulamentul de punere în aplicare (UE) 2016/1150 cu privire la modificarea programelor naționale de sprijin în sectorul vitivinicol
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 54 litera (a),
         întrucât:
         
                     (1)
                  
                  
                     Regulamentul de punere în aplicare (UE) 2020/600 al Comisiei (2) a introdus o serie de derogări de la normele existente, printre altele în sectorul vitivinicol, care vizează să aducă un sprijin operatorilor din acest sector pentru a-i ajuta să facă față impactului pandemiei de COVID-19. În special, acest regulament a permis statelor membre să deroge temporar de la articolul 2 alineatul (1) din Regulamentul de punere în aplicare (UE) 2016/1150 al Comisiei (3) în vederea modificării programelor lor naționale de sprijin în sectorul vitivinicol, ori de câte ori este necesar, în ceea ce privește măsurile menționate la articolul 45 alineatul (1) litera (a) și la articolele 46-52 din Regulamentul (UE) nr. 1308/2013.
                  
               
                     (2)
                  
                  
                     Prin această flexibilitate se urmărea să se permită statelor membre să reacționeze rapid la circumstanțele excepționale cauzate de pandemia de COVID-19 și să prezinte modificări ale programelor lor de sprijin de îndată ce sunt considerate necesare. Motivul de bază a fost necesitatea de a permite statelor membre să ajusteze mai frecvent măsuri deja existente, dar și, în conformitate cu considerentul 6 din Regulamentul de punere în aplicare (UE) 2020/600, să includă măsuri suplimentare în programele lor naționale de sprijin imediat după intrarea în vigoare a regulamentului respectiv, fără a trebui să aștepte următorul termen de prezentare a modificărilor.
                  
               
                     (3)
                  
                  
                     Pe lângă măsurile prevăzute la articolul 45 alineatul (1) litera (a) și la articolele 46-52 din Regulamentul (UE) nr. 1308/2013, statelor membre li s-a acordat posibilitatea de a include în programele lor naționale de sprijin și măsurile excepționale temporare „distilarea vinului în situații de criză” și „ajutor pentru depozitarea vinului în situații de criză”, prevăzute la articolul 3, respectiv la articolul 4 din Regulamentul delegat (UE) 2020/592 al Comisiei (4). Cu toate acestea, din cauza unei omisiuni involuntare, aceste două măsuri excepționale nu au fost menționate în mod explicit printre măsurile enumerate la articolul 2 alineatul (1) din Regulamentul de punere în aplicare (UE) 2020/600.
                  
               
                     (4)
                  
                  
                     De la articolul 3 alineatul (9) și de la articolul 4 alineatul (8) din Regulamentul delegat (UE) 2020/592 reiese clar că articolul 2 din Regulamentul de punere în aplicare (UE) 2016/1150 se aplică mutatis mutandis măsurilor „distilarea vinului în situații de criză” și, respectiv, „ajutor pentru depozitarea vinului în situații de criză”. Scopul acestor dispoziții este de a asigura faptul că măsurile excepționale respectă cât mai strict posibil normele aplicabile măsurilor prevăzute în Regulamentul (UE) nr. 1308/2013. Cu toate acestea, articolul 2 alineatul (1) din Regulamentul de punere în aplicare (UE) 2020/600 prevede o derogare temporară de la articolul 2 alineatul (1) din Regulamentul de punere în aplicare (UE) 2016/1150, permițând statelor membre să includă sau să modifice măsuri în programele lor naționale de sprijin ori de câte ori este necesar. În consecință, pentru a asigura faptul că măsurile excepționale sunt puse în aplicare în același mod ca orice altă măsură de sprijin existentă, articolul 2 alineatul (1) din Regulamentul de punere în aplicare (UE) 2020/600 se aplică, de asemenea, măsurilor „distilarea vinului în situații de criză” și „ajutor pentru depozitarea vinului în situații de criză”. Este oportun să se clarifice acest lucru prin includerea unei trimiteri explicite la aceste două măsuri excepționale.
                  
               
                     (5)
                  
                  
                     În plus, este necesar să se sublinieze faptul că menținerea „distilării vinului în situații de criză” și a „ajutorului pentru depozitarea vinului în situații de criză” în afara domeniului de aplicare al articolului 2 alineatul (1) din Regulamentul de punere în aplicare (UE) 2020/600 ar fi fost contrară scopului acestor măsuri, și anume acela de a furniza un ajutor urgent pieței vitivinicole în perioadele de criză. Faptul de a împiedica statele membre să introducă modificări în programele lor naționale de sprijin în ceea ce privește, în mod specific, cele două măsuri în cauză, dar de a le permite totodată să modifice orice altă măsură ar fi fost în contrast cu intenția clară de a permite statelor membre să utilizeze măsurile respective de îndată ce și ori de câte ori este necesar.
                  
               
                     (6)
                  
                  
                     Prin urmare, Regulamentul de punere în aplicare (UE) 2020/600 trebuie să fie rectificat în consecință.
                  
               
                     (7)
                  
                  
                     Pentru a se evita penalizarea statelor membre care, în exercițiul financiar 2020, au introdus în programele lor naționale de sprijin modificări legate de măsurile excepționale prevăzute la articolele 3 și 4 din Regulamentul delegat (UE) 2020/592, prezentul regulament trebuie să se aplice retroactiv, de la data intrării în vigoare a Regulamentului de punere în aplicare (UE) 2020/600.
                  
               
                     (8)
                  
                  
                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,
                  
               ADOPTĂ PREZENTUL REGULAMENT:
         
            Articolul 1
            Rectificarea Regulamentului de punere în aplicare (UE) 2020/600
            La articolul 2 din Regulamentul de punere în aplicare (UE) 2020/600, alineatul (1) se înlocuiește cu următorul text:
            
               
                  „(1)   Prin derogare de la articolul 2 alineatul (1) din Regulamentul de punere în aplicare (UE) 2016/1150, statele membre pot introduce, în legătură cu măsurile menționate la articolul 45 alineatul (1) litera (a) și la articolele 46-52 din Regulamentul (UE) nr. 1308/2013, precum și la articolele 3 și 4 din Regulamentul delegat (UE) 2020/592 al Comisiei (*1), ori de câte ori este necesar pe parcursul exercițiului financiar 2020, dar nu mai târziu de 15 octombrie 2020, modificări ale programelor lor naționale de sprijin în sectorul vitivinicol, astfel cum se menționează la articolul 41 alineatul (5) din Regulamentul (UE) nr. 1308/2013.
               
            
         
         
            Articolul 2
            Intrare în vigoare și aplicare
            Prezentul regulament intră în vigoare la data publicării în Jurnalul Oficial al Uniunii Europene.
            Prezentul regulament se aplică de la 4 mai 2020.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 8 octombrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 347, 20.12.2013, p. 671.
         
            (2)  Regulamentul de punere în aplicare (UE) 2020/600 al Comisiei din 30 aprilie 2020 de derogare de la Regulamentul de punere în aplicare (UE) 2017/892, de la Regulamentul de punere în aplicare (UE) 2016/1150, de la Regulamentul de punere în aplicare (UE) nr. 615/2014, de la Regulamentul de punere în aplicare (UE) 2015/1368 și de la Regulamentul de punere în aplicare (UE) 2017/39 în ceea ce privește anumite măsuri de abordare a crizei provocate de pandemia de COVID-19 (JO L 140, 4.5.2020, p. 40).
         
            (3)  Regulamentul de punere în aplicare (UE) 2016/1150 al Comisiei din 15 aprilie 2016 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește programele naționale de sprijin în sectorul vitivinicol (JO L 190, 15.7.2016, p. 23).
         
            (4)  Regulamentul delegat (UE) 2020/592 al Comisiei din 30 aprilie 2020 privind măsuri excepționale temporare de derogare de la anumite dispoziții ale Regulamentului (UE) nr. 1308/2013 al Parlamentului European și al Consiliului în vederea abordării perturbării pieței în sectorul fructelor și legumelor și în sectorul vitivinicol, provocată de pandemia de COVID-19 și de măsurile legate de aceasta (JO L 140, 4.5.2020, p. 6).